இதைச் சொன்ன போது ‘லட்சுமிகாந்தன் யார் பெயரையும் குறிப்பிடாத போது ஏன் எம்.கே.டியும், என்.எஸ்.கிருஷ்ணனும் சிக்கினார்கள்? கொலை வழக்கில் சிக்கிய ரெண்டு பேரும் அப்புறம் எப்படி வெளியில் வந்தாங்க’ என்றார் அந்த நண்பர். எனக்கு எப்படித் தெரியும்? கு.சாமி மாதிரி யாராவது தீர்ப்புச் சொல்லியிருப்பார்கள் என்றேன். ‘அப்படியெல்லாம் இல்ல..அந்தக் காலத்துல ஆட்சியிலும் அதிகாரத்திலும் இருந்த குழாம் ஒன்றுக்கு நெருக்கமாக இருந்த பெண்மணி தில்லாலங்கடி வேலையைச் செய்து கொண்டிருந்த விவகாரத்தை மோப்பம் பிடித்த லட்சுமிகாந்தன் மேலும் விவரங்களைச் சேகரிப்பதற்காக முயற்சி செய்தான். அதனை அனுமதிக்க விடக் கூடாது என்று முடிவு செய்த மேல்மட்டம் சோலியை முடித்து தாங்கள் தப்பிப்பதற்காகப் பழியை பழைய எதிரிகள் மீது போட்டது’ என்றார். இது off the record. விருமாண்டி கதை மாதிரி. கமல் சொல்வதும் சுவாரசியம்தான். பசுபதி சொல்வதும் சுவாரசியம்தான். நண்பர் சொன்னது உண்மையா புனைவா என்றெல்லாம் தெரியவில்லை. ஒருவேளை பழங்காலத்து ஆட்கள் யாருக்கேனும் தெரிந்திருக்கக் கூடும். ஆனால் ஒன்று - ஐம்பது வருடங்கள் ஆனாலும் அரசியல், சினிமா செய்திகள் புளிப்பதேயில்லை என்று தோன்றியது.